b'\n_START_ARTICLE_\nVitaminas C\n_START_SECTION_\nAtradimas ir istorija\n_START_PARAGRAPH_\n\xc5\xbdmon\xc4\x97s nuo senov\xc4\x97s \xc5\xbeinojo, kad \xc5\xa1vie\xc5\xbeias augalinis maistas yra b\xc5\xabtina dietos dalis siekiant apsisaugoti nuo lig\xc5\xb3. Tai ypa\xc4\x8d buvo svarbu \xc5\xbemon\xc4\x97ms, gyvenantiems ekstremaliose teritorijose. Pavyzd\xc5\xbeiui, arkties zonos gyventojai naudojo pu\xc5\xa1\xc5\xb3 spygli\xc5\xb3 u\xc5\xbepilus, o dykumose gyvenantys\xc2\xa0\xe2\x80\x93 sausroms atspari\xc5\xb3 med\xc5\xbei\xc5\xb3 lapus._NEWLINE_Augalinio maisto nauda siekiant i\xc5\xa1gyventi apsupties ar ilgos j\xc5\xabrin\xc4\x97s kelion\xc4\x97s metu taip pat \xc5\xbeinoma nuo seno. XVII am\xc5\xbeiuje laivo chirurgas Ri\xc4\x8dardas Vudalas (Richard Woodall) knygoje \xe2\x80\x9eChirurgo pagalbininkas\xe2\x80\x9c (Surgeon\xe2\x80\x99s Mate) lig\xc5\xb3 prevencijai ir gydymui rekomendavo citrin\xc5\xb3 sultis._NEWLINE_Moksli\xc5\xa1kai pagr\xc4\xafsti skorbuto prie\xc5\xbeastis pirmasis 1747\xc2\xa0m. paband\xc4\x97 laivo chirurgas D\xc5\xbeeimsas Lindas, kuris daliai \xc4\xafgulos duodavo citrin\xc5\xb3 sul\xc4\x8di\xc5\xb3 prie \xc4\xafprasto raciono, o kitai daliai nedav\xc4\x97. Eksperimentas parod\xc4\x97, kad citrin\xc5\xb3 sultys tikrai padeda i\xc5\xa1vengti ligos.\n_START_SECTION_\nGyv\xc5\xabniniai \xc5\xa1altiniai\n_START_PARAGRAPH_\nDauguma gyv\xc5\xabn\xc5\xb3 patys sintetina vitamin\xc4\x85 C, jis kaupiamas inkstuose (drie\xc5\xbeai, pauk\xc5\xa1\xc4\x8diai) arba kepenyse (\xc5\xbeinduoliai, kai kurie pauk\xc5\xa1\xc4\x8diai). Dauguma \xc5\xbeuv\xc5\xb3, pauk\xc5\xa1\xc4\x8di\xc5\xb3, kai kuri\xc5\xb3 r\xc5\xab\xc5\xa1i\xc5\xb3 \xc5\xa1ik\xc5\xa1nosparniai ir kiaul\xc4\x97s bei dauguma primat\xc5\xb3 \xc5\xa1io vitamino nesintetina._NEWLINE_Silpnai virta ar kepta m\xc4\x97sa\xc2\xa0\xe2\x80\x93 pagrindinis eskim\xc5\xb3 vitamino C \xc5\xa1altinis.\n_START_SECTION_\nSavyb\xc4\x97s\n_START_PARAGRAPH_\nVitaminas C jautrus kar\xc5\xa1\xc4\x8diui, \xc5\xa1viesai, dr\xc4\x97gmei, reaguoja su deguonimi. Ruo\xc5\xa1iant maist\xc4\x85 prarandama apie 40 proc. vitamino.\n_START_SECTION_\nPoreikis\n_START_PARAGRAPH_\nRekomenduojama paros norma suaugusiam \xc5\xbemogui\xc2\xa0\xe2\x80\x93 60\xc2\xa0mg, n\xc4\x97\xc5\xa1\xc4\x8dioms moterims\xc2\xa0\xe2\x80\x93 80\xc2\xa0mg, \xc5\xbeindan\xc4\x8dioms\xc2\xa0\xe2\x80\x93 100\xc2\xa0mg. Gerokai daugiau vitamino reikia i\xc5\xa1tikus stresui, kilus infekcijos pavojui ir valgant daug baltym\xc5\xb3 turint\xc4\xaf maist\xc4\x85. R\xc5\xabkan\xc4\x8di\xc5\xb3 \xc5\xbemoni\xc5\xb3 organizmas absorbuoja tik 60 proc. vitamino C; absorbcija taip pat suma\xc5\xbe\xc4\x97ja vartojant vitamin\xc4\x85 kartu su saldumynais.'